שאלה: לקנות פלאפון במסלול חיילים: אני צריכה עזרה דחוף. הייתי בשתי הרצאות, שבין היתר דיברו על גזל, ואז נוכחתי לדעת את החומרה שבגזל. כמובן שעכשיו, בלי נדר וב"ה, אני אשתדל להיזהר מעשיית גזל, אבל איך מכפרים על מה שכבר עשיתי? יש מקרים, סביר להניח, שכבר עשיתי במהלך החיים ואני לא זוכרת, על זה אמרו לעשות זיכוי הרבים, כמו לדוגמא, לקנות דיסקים שקשורים ללשון הרע, צניעות, גזל וכל מה שקשור לדת ואחרי הצפייה לחלק לאחרים. או לקנות ספרים לבית הכנסת לזיכוי הרבים וכך זה ב"ה יכפר. אנא תקן אותי אם אני תועה, ואם אינני תועה אנא תן לי אפשרויות נוספות לזיכוי הרבים. אבל יש מקרה שאני כן זוכרת ואינני יודעת איך לכפר על זה. לפני שנה וחצי רכשתי פלאפון מחברת אורנג ומאז אני לקוחה שלהם. בהתחלה, כשקבעתי אצלם חבילת מחיר של תעריפי השיחה וההודעות אצלם (הנקרא גם חבילת לקוח), היה שאם אני מתכוונת להתגייס ומראה להם הוכחה (צו) אז אני מקבלת חבילה מוזלת כל חודש בחודשו, ובזמנו אכן הייתי צריכה להתגייס אז הראתי להם צו עם תאריך שאני אמורה להתגייס, ומאז היה לי "חבילת חיילת". לאחר כמה חודשים הצהרתי ברבנות וביטלתי את התגייסותי לצה"ל אך חבילת החיילת נשארה עדיין ולא טרחתי להתקשר ולשנות את החבילה עד הזמן הזה (בערך שנה וחצי). (למה? לא יודעת או בגלל שלא היה אכפת לי או ששכחתי מזה עם הזמן או שידעתי והתעלמתי). בכל מקרה זה המצב, זה גזל, לא? מה ניתן לעשות? להביא להם כסף מהחשבון, ואם כן כמה, אינני יודעת איזה חבילה הייתי צריכה לקבל כי יש כל מיני חבילות ללקוח. אינני יודעת בדיוק איך לחשב כמה הם היו צריכים לקבל במקרה והייתי מודיעה להם. וגם אני מפחדת שאם אני אראה לנכון לשלם הם פתאום ירצו לעשוק אותי בגלל זה, כי זה משהו שבד"כ לקוחות לא עושים. ובעיה נוספת, כשהצטרפתי אליהם - מי שבפועל נרשם אליהם הוא אבא שלי ולא אני. הוא רשום אצלם כלקוח, אני רק משתמשת בפלאפון. אפילו אם אני אצטרך להחזיר להם איך אני אחזיר להם, מהחשבון שלו?! אני לא יכולה לקחת ממנו ולהביא להם על חשבונו, זה יהיה גזל, לא? (אינני יודעת אם הוא ידע על כך שצריך לשנות את החבילה ולא טרח להתקשר או ששכח או שלא ידע בכלל מהסיפור, מה זה אומר שגזלתי והחטאתי גם אותו על כך ש"גרמתי" לו להיות שותף לכל הגזל הזה?). בכל מקרה, אני אובדת עצות וזה ממש מטריד את מנוחתי, כי לפי מה ששמעתי ניתן לכפר על הכל חוץ מגזל ועל גזל חוזרים בגלגול (אנא תקן אותי אם אני טועה). איך אפשר לכפר על גזל שכבר עשיתי? בבקשה עזור לי. אני כל כך רוצה לכפר על זה, זה ממש מעיק ומפחיד אותי. והאמת גם מייאש, כי זה לא משנה כמה אני אשתדל ואתקן את עצמי בהווה ובעתיד, זה עדיין לא יהיה שווה כי עשיתי גזל. אז נידונתי מראש? אנא עזור לי וסליחה על המכתב הארוך, מראש
תשובה: יישר כחך על המאמץ וההשקעה שאת משקיעה בחזרה בתשובה הן בכפרה על חטאים קודמים והן על קבלה לעתיד, ידוע ומפורסם שדלתי תשובה לא ננעלות וכל חיינו אנו עוסקים בתשובה על העבר ובהתקדמות והתרוממות ביראת שמים ויראת חטא, ובעז"ה תזכי להתעלות ולהתקדם והקב"ה יקבל את תשובתך השלימה וימלא את כל משאלותייך לטובה. כמו שאת כותבת במכתבך, גזל זה אחת מהעבירות החמורות והמצויות עד שהגמרא בעצמה אומרת ש"רובן בגזל"- רוב ישראל חוטאים בחטא זה. אמנם אין זה אומר שאנו מתייאשים מהתשובה חס וחלילה, אלא זה רק מראה לנו את החשיבות של ההקפדה והזהירות מפגיעה בממון חברי, והתורה בעצמה אמרה לנו שכדי לשוב בתשובה מגזל, דבר ראשון יש להשיב את הגזילה. במקרה שלא יודעים מי הנגזל צריך לעשות בכסף צרכי רבים כמו שהזכרת בשאלתך והסברא שמוזכרת בגמ' היא שעל ידי כך מן הסתם גם הנגזל יהנה מהשבת הגזילה, לכן יש להעדיף לעשות צרכי רבים באיזור שבו היה הגזל ואז גדלים הסיכויים שהנגזל יהנה מהשבת הגזילה. לכן, אם את זוכרת מקומות שבהם את חוששת שגזלת תקני לבתי כנסת באיזור ההוא ספרי קודש וכד'. בנוגע לשאלתך על המסלול בחברת הסלולאר, מהיכרות עם החברות הקיימות לא נראה שיש בעיה של גזל, כיוון שהם בעצמם מפרסמים שמספיק צו ראשון בשביל להצטרף למסלול ולא משנה להם אם בפועל התגייסת או לא. אך כדי לצאת מכל ספק כדאי שתתקשרי לחברה ותספרי להם בדיוק את כל הסיפור ואם הם יגידו לך שעלייך לעבור מסלול- תעברי, אך לא נראה שעל העבר הם יחייבו אותך. ונחזור למה שהתחלנו, שאל לך ליפול לייאוש ולעצבות אלא להמשיך בתשובתך השלימה, וכבר כתב הרב קוק זצ"ל בספרו אורות התשובה שאדם שמתאמץ מאד בתשובה גם החטאים של בין אדם לחברו יתבטלו בסוף, ובלשון הזהב שלו כתב (אורות התשובה פרק ז סעיף ו): "צריכים להעמיק מאד באמונת התשובה. ואם ימצא בעצמו חטאים שבין אדם לחבירו וכוחו חלש מלתקנם, מכל מקום אל יתיאש כלל מהתקנה הגדולה של התשובה כי הרי העוונות שבין אדם למקום ששב עליהם הרי הם נמחלים ואם כן יש לדון שהחלקים הנשארים שלא תיקן עדיין יהיו בטלים ברוב מאחר שכבר נמחלו חלקים רבים מעוונותיו על ידי תשובתו. אל יפול לבו עליו על החלקים שלא ספקה בידו לתקנם כי אם יחזיק במעוז התורה ועבודת ה' בכל לב בשמחה ביראה ובאהבה". ודברים דומים נכתבו על ידי גדולי בעלי המוסר והחסידות, והמשותף לכולם שתמיד החזרה בתשובה נעשית בשמחה, באהבה וביראה. הרב אריאל איגרא